《挽致政太常卿陈贽》
明代·徐贯

解组归来未十秋，已将尘事付浮沤。朝廷此日思遗老，洛社何人续旧游。

菊径就荒秋雨冷，草堂长掩暮云愁。文名不与身俱没，江汉滔滔万古流。

作者简介：（?—1502）明浙江淳安人，字元一。天顺元年进士。授兵部主事，官至工部尚书。熟于边务谋划，巡视福建海道，料理苏松水患，绩亦可记。以疾乞致仕，卒谥康懿。有《馀力集》。